b'\n_START_ARTICLE_\nSimon Kukec\n_START_SECTION_\nPrihod v \xc5\xbdalec in nakup pivovarne\n_START_PARAGRAPH_\nLeta 1880 sta se naselila v Trbovljah in tam vzela v zakup rudni\xc5\xa1ko restavracijo Bratovske skladnice. S tem sta toliko zaslu\xc5\xbeila, da sta se z dru\xc5\xbeino leta 1887 naselila v \xc5\xbdalcu, kjer je Kukec nakupil toliko nasadov hmelja, da je veljal za veleposestnika. Od \xc5\xbdu\xc5\xbeeve vdove je kupil nekdanjo staro pivovarno, ki jo je leta 1842 ustanovil \xc5\xbealski posestnik Franc \xc5\xbdu\xc5\xbea. Varil je kotel te pivovarne, v kateri je pivo varil Franc Reil, je imel komaj 20 hl vsebine. Kukec je v letih 1891/92 pove\xc4\x8dal \xc5\xbealsko pivovarno, jo povsem posodobil, ter ji dodal lastno sladarno. Poleg pivovaritelja, kletarja in treh sodarjev je bilo v njej zaposlenih \xc5\xa1e 50 delavcev in \xc5\xa1tirje uradniki. Leta 1891 je bila zgrajena in za promet odprta \xc5\xbeelezni\xc5\xa1ka proga Celje - Velenje, ki je omogo\xc4\x8dala la\xc5\xbeji transport in pove\xc4\x8dala promet blaga skozi \xc5\xbdalec: zlasti premoga, pa tudi hmelja in piva.\n_START_SECTION_\nNakup Pivovarne v La\xc5\xa1kem in zdru\xc5\xbeitev\n_START_PARAGRAPH_\n10. avgusta 1889 je Kukec na dra\xc5\xbebi kupil \xc5\xa1e bli\xc5\xbenjo pivovarno v La\xc5\xa1kem (tedaj la\xc5\xa1ki trg). Obe pivovarni je zdru\xc5\xbeil in ju imenoval Zdru\xc5\xbeene pivovarne \xc5\xbdalec in La\xc5\xa1ki trg. Pivovarno v \xc5\xbdalcu je vodil sam, v La\xc5\xa1kem pa je bil ravnatelj njegov sin Edvard. H\xc4\x8di Aneta, ki se je pozneje poro\xc4\x8dila z la\xc5\xa1kim trgovcem Konradom Elsbacherjem, je bila glavni knjigovodja (1895-1902). Kukec je tudi la\xc5\xa1ko pivovarno vsestransko izpopolnil, jo pove\xc4\x8dal in opremil z bolj\xc5\xa1imi stroji in opremo. Uvedel je strogo produkcijsko delitev dela po oddelkih. Z dobro organizacijo v La\xc5\xa1kem mu je uspelo dose\xc4\x8di v \xc4\x8dasu najbolj\xc5\xa1e gospodarske rasti po 30.000 do 35.000hl piva, v \xc5\xbdalcu pa od 15.000 do 20.000 hl piva letno, \xc4\x8deprav se je moral boriti z mo\xc4\x8dno konkurenco doma\xc4\x8dih pivovarn ter pivovarn v Grazu in Leobnu. V \xc5\xbdalcu je bila pivovarna tedaj edino podjetje, v La\xc5\xa1kem pa je bil med ve\xc4\x8d nem\xc5\xa1kimi podjetniki edini Slovenec. Zaposloval je samo slovenske delavce in name\xc5\xa1\xc4\x8dence. Ker je slovenskih strokovnjakov za pivovarni\xc5\xa1tvo ni bilo, je raje zaposloval \xc4\x8cehe kot Nemci, kar je bilo v tistih \xc4\x8dasih ob narodnostnih bojih na Slovenskem \xc5\xa0tajerskem zelo pomembno.'